《表玄师归缙云有怀故雄阇黎成转韵六十四句》
宋代·杨亿

栝苍古名郡，生齿三万家。
我昔自仙殿，捧诏临军牙。
清心治期月，讼息民无哗。
雄公真大士，宴坐绵几华。
驾言造梵宇，室迩惊人遐。
迎门虎溪屐，布地牛头花。
庭松偃翠盖，涧泉潄金沙。
坐闻狮子吼，归恨踆乌斜。
驿召还上都，腾装即修路。
别师黄金园，赠我碧云句。
我归步赤墀，代言红药署。
弹指知苦空，观心得降住。
藏识惭宿薰，轮回悲晚梧。
折简问南宗，寄言满缃素。
绝念契真如，忘筌离文字。
劫烧虽洞然，龙华决同遇。
师名达宸扆，恩诏颁方袍。
欢喜黑白众，萧衰霜雪毛。
毗邪见有疾，示身如幻泡。
双林忽归寂，人天但哀号。
堆案遗札在，满钵香饭销。
祇应伸臂顷，未觉他方遥。
犀柄挂空壁，雁塔干层霄。
七返暂来去,四大非坚牢。
口占成尺题，物泽著纸尾。
亲遣上足师，浮杯渡江水。
云朵摇笔精，玉音锵里耳。
遗我方石枕，斑文剪霞绮。
论我求菩提，心坚正如此。
怆然悲梦形，汍澜泪盈眦。
上足今去归，焚修益勤止。
当续祖灯明，无令社莲死。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。